CELEX: 32017R1439
Language: hr
Date: 2017-08-08 00:00:00
Title: Provedbena uredba Komisije (EU) 2017/1439 оd 8. kolovoza 2017. o izmjeni Provedbene uredbe (EU) 2017/1019 o uvođenju konačne antidampinške pristojbe i konačnoj naplati privremene pristojbe uvedene na uvoz određenih šipki za armiranje betona podrijetlom iz Republike Bjelarusa

9.8.2017   
            
            
               HR
            
            
               Službeni list Europske unije
            
            
               L 206/1
            
         PROVEDBENA UREDBA KOMISIJE (EU) 2017/1439
   оd 8. kolovoza 2017.
   o izmjeni Provedbene uredbe (EU) 2017/1019 o uvođenju konačne antidampinške pristojbe i konačnoj naplati privremene pristojbe uvedene na uvoz određenih šipki za armiranje betona podrijetlom iz Republike Bjelarusa
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („Osnovna uredba”), a posebno njezin članak 9. stavak 4.,
   budući da:
   
               (1)
            
            
               Europska komisija („Komisija”) uvela je 20. prosinca 2016. Provedbenom uredbom (EU) 2016/2303 (2) („Privremena uredba”) privremenu antidampinšku pristojbu na uvoz određenih šipki za armiranje betona podrijetlom iz Republike Bjelarus („Bjelarus”).
            
         
               (2)
            
            
               Proizvod na koji se primjenjuje privremena antidampinška pristojba definiran je kao „određene šipke za armiranje betona od željeza ili nelegiranog čelika, samo kovane i dalje neobrađene, toplo valjane, toplo vučene ili toplo istiskivane, ali uključujući one usukane nakon valjanja te one koje imaju udubljenja, rebra, žljebove ili druge deformacije nastale tijekom postupka valjanja, podrijetlom iz Bjelarusa i trenutačno razvrstane u oznake KN ex 7214 10 00, ex 7214 20 00, ex 7214 30 00, ex 7214 91 10, ex 7214 91 90, ex 7214 99 10, ex 7214 99 71, ex 7214 99 79 i ex 7214 99 95. Iz toga su isključene željezne ili čelične šipke visoke otpornosti na zamor za armiranje betona.”
            
         
               (3)
            
            
               Stopa privremene antidampinške pristojbe koja se primjenjuje na neto cijenu franko granica Unije, neocarinjeno, određena je na 12,5 %.
            
         
               (4)
            
            
               Komisija je potom 17. lipnja 2017. Provedbenom uredbom (EU) 2017/1019 (3) („Konačna uredba”) uvela konačnu antidampinšku pristojbu na uvoz određenih šipki za armiranje betona podrijetlom iz Bjelarusa.
            
         
               (5)
            
            
               Proizvod na koji se primjenjuje privremena antidampinška pristojba definiran je kao „određene šipke za armiranje betona od željeza ili nelegiranog čelika, samo kovane i dalje neobrađene, toplo valjane, toplo vučene ili toplo istiskivane, neovisno jesu li usukane nakon valjanja, s udubljenjima, rebrima, žljebovima ili drugim deformacijama dobivenim tijekom procesa valjanja, podrijetlom iz Bjelarusa i trenutačno razvrstane u oznake KN ex 7214 10 00, ex 7214 20 00, ex 7214 30 00, ex 7214 91 10, ex 7214 91 90, ex 7214 99 10 i ex 7214 99 95. Isključene su željezne ili čelične šipke visoke otpornosti na zamor za armiranje betona i drugi dugački proizvodi, kao što su šipke kružnog poprečnog presjeka.”
            
         
               (6)
            
            
               Stopa konačne antidampinške pristojbe koja se primjenjuje na neto cijenu franko granica Unije, neocarinjeno, određena je na 10,6 %.
            
         
               (7)
            
            
               Člankom 2. Konačne uredbe predviđena je konačna naplata iznosa osiguranih privremenom antidampinškom pristojbom na temelju Privremene uredbe. No, tom uredbom nije izričito predviđeno oslobađanje osiguranih iznosa koji premašuju konačnu stopu antidampinških mjera i opseg njima obuhvaćenih proizvoda, što bi bilo potrebno s obzirom na članak 10. stavak 3. Osnovne uredbe.
            
         
               (8)
            
            
               Članak 2. Provedbene uredbe (EU) 2017/1019 trebalo bi stoga na odgovarajući način ispraviti.
            
         
               (9)
            
            
               Ispravljena odredba trebala bi se primjenjivati od datuma stupanja na snagu Provedbene uredbe (EU) 2017/1019.
            
         
               (10)
            
            
               Izmjena predviđena ovom Uredbom u skladu je s mišljenjem Odbora uspostavljenog člankom 15. stavkom 1. Uredbe (EU) 2016/1036,
            
         DONIJELA JE OVU UREDBU:
   Članak 1.
   Članak 2. Provedbene uredbe (EU) 2017/1019 ispravlja se kako slijedi:
   
      „Konačno se naplaćuju iznosi osigurani privremenim antidampinškim pristojbama na temelju Provedbene uredbe (EU) 2016/2303. Oslobađaju se osigurani iznosi koji premašuju konačnu stopu antidampinških mjera i opseg njima obuhvaćenih proizvoda”.
   
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   Međutim, članak 1. primjenjuje se od 18. lipnja 2017.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 8. kolovoza 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 176, 30.6.2016., str. 21.
   
   
      (2)  Provedbena uredba Komisije (EU) 2016/2303 оd 19. prosinca 2016. o uvođenju privremene antidampinške pristojbe na uvoz određenih šipki za armiranje betona podrijetlom iz Republike Bjelarus (SL L 345, 20.12.2016., str. 4.).
   
      (3)  Provedbena uredba Komisije (EU) 2017/1019 od 16. lipnja 2017. o uvođenju konačne antidampinške pristojbe i konačnoj naplati privremene pristojbe uvedene na uvoz određenih šipki za armiranje betona podrijetlom iz Republike Bjelarusa (SL L 155, 17.6.2017., str. 6.).